जानि किए नञि, आइ अहाँ बड़ नीक लगै छी ।
 जानि किए नञि, आइ अहाँ बड़ दीव लगै छी । ।
 जकर राग युग - युग सञो राजित,
जकर बोल दिक् - दिक् मे भाषित,
सरस सिंगारहि रस अनुसिञ्चित, गीत लगै छी ।
 जानि किए नञि, आइ अहाँ बड़ नीक लगै छी । ।
 जकर परस मरु, उपवन साजित,
विद्युत - हास - चपल तव याचित,
जकर हृदय प्रीतक मोती, से सीप लगै छी ।
 जानि किए नञि, आइ अहाँ बड़ नीक लगै छी । ।
 माँझ जलधि लघु द्वीप समाने,
हीरक - द्युति जनु कोयला खाने,
जार मास निशिभाग अन्हरिया, राति प्रकाशित दीप लगै छी ।
 जानि किए नञि, आइ अहाँ बड़ नीक लगै छी । ।
 जकर प्रतिक्षा युग - युग कयलहुँ,
जनम-मरण कत' छाड़ि कऽ अयलहुँ,
कालक गति निर्बाधेँ, पर मनमीत लगै छी ।
 जानि किए नञि, आइ अहाँ बड़ नीक लगै छी । ।
 "विदेह" पाक्षिक मैथिली इ - पत्रिका, वर्ष -५, मास -५८ , अंक -११६, १६ अक्टूबर २०१२ मे प्रकाशित । 